Holger K. Nielsen (SF), 1998-02-06:
Jeg vil godt takke statsministeren for hans besvarelse, og jeg vil indledningsvis sige, at jeg synes, der var nogle ganske rigtige betragtninger i besvarelsen, ikke mindst når statsministeren siger, at det nu er vigtigt, at vi begynder at tænke i tid i stedet for i ting.
Som jeg sagde tidligere, har vi opbygget et samfund, hvor vi har en vældig økonomisk vækst, en vældig produktion, hvor vi knokler derudad - danskerne er jo et folk af knoklere - og prisen for dette samfund har måske været, at vi ikke har tid nok til at være sammen med vores børn, vores venner og vores familie.
Jeg tror, at mere tid bliver et af de afgørende temaer i fremtidens velfærdsdiskussion.
Det bliver ikke så meget en diskussion om de store sygehuse, skoler og institutioner, det bliver om mere tid til andet end lønarbejde, tid til, at vi kan være sammen med vores børn, vores familie og vores venner.
Det udgangspunkt er jeg fuldstændig enig i, og det er godt, at regeringen også har det som udgangspunkt, for ikke mindst med hensyn til børnefamiliernes vilkår i dag er det helt grundlæggende, hvordan forældrene i børnefamilierne kan få mere tid til at være sammen med deres børn, og det gælder, både hvor der er to forsørgere, og hvor der kun er en enkelt forsørger.
Men ikke mindst i det tilfælde, hvor der kun er en enkelt forsørger, er det helt afgørende, at vi skaber økonomiske rammer for, at de får den mulighed.
Men dér må jeg sige, at det skuffer mig lidt, at statsministeren var så lidt konkret med hensyn til, hvad regeringen egentlig vil.
For vi fik en lang redegørelse for, hvad der var sket - og der var en række korrekte ting i den, men også fejlagtige ting, synes jeg, men det skal jeg vende tilbage til - men jeg synes, den var meget tilbageskuende.
Den var tilbageskuende på, hvad der allerede er gennemført.
Og det er jo rigtigt nok, at der er gennemført en børnepasningsorlovsreform, men den er også blevet forringet i den periode, for man startede med 80 pct. af de maksimale dagpenge, og i øjeblikket er man nede på 60 pct. af de maksimale dagpenge.
Og det er en meget stor forringelse for de mennesker, der er på den pågældende ordning, vil jeg sige til statsministeren.
Men danskernes behov for at have mere tid til at være sammen med deres børn illustreres jo af, at selv om der er meget dårlige økonomiske vilkår i disse orlovsordninger, er der alligevel utrolig mange mennesker, der bruger dem.
Og de blev en succes, netop fordi behovet var der, selv om det økonomiske tab var ganske betragteligt, og derfor er der grund til, at vi ikke mindst i dag får diskuteret, hvordan vi får gjort børnepasningsorloven bedre. Det drejer sig ikke kun om guld, men også om grønne skove, siger statsministeren.
Jamen grønne skove kan jo kun blive grønne, hvis de har et vækstgrundlag at vokse på, og det vækstgrundlag er jo altså også økonomi.
Så man kan ikke afsondre det her fuldstændig fra de økonomiske forudsætninger, og derfor vil vi godt diskutere, hvordan man kan forbedre det økonomiske fundament i børnepasningsorloven.
Og så er jeg meget glad for, at fleksibiliteten nu bliver et tema, for det er meget ufleksibelt i øjeblikket.
Men der er jo på det sidste kommet en masse ideer til, hvordan vi kan gøre det mere fleksibelt: HK er kommet med ideer til det, og nye ideer til, hvordan vi kan få en mere fleksibel børnepasningsorlov, strømmer jo næsten daglig fra politikerne.
Så der er virkelig grund til, at vi sætter os sammen og ser på, hvordan vi kan gøre det.
Efter vores opfattelse bør spørgsmålet om, hvordan man får mere tid, også kunne sættes i sammenhæng med, hvordan arbejdstiden kan blive forkortet.
For hele arbejdstidsspørgsmålet er nok et arbejdsmarkedsanliggende, men vi har masser af muligheder for her i Folketinget at tage fat på det gennem at forbedre børnepasningsorloven og gøre den mere fleksibel ved f.eks. at indføre et klippekortsystem, så en mor eller en far måske kan bruge orloven til at forkorte arbejdstiden - gå ned i tid i en periode eller gå ud af arbejdsmarkedet i en periode - altså at tilpasse denne ordning til de behov, den enkelte har.
Jamen så er der jo så meget desto mere grund til, at det bliver mere generelt.
For et af de problemer, som alle forældre kender, er, at børn ofte er syge i mere end en dag.
Det er altså det normale og især i øjeblikket med den megen forkølelse.
Debatten om omsorgsdage kan altså også tages op her i Folketinget, og jeg vil opfordre regeringen til at tage mere konkret fat på det spørgsmål.
Med hensyn til at skaffe bedre pasningsmuligheder i kommunerne nævnte statsministeren, at han tidligere har stillet krav om en børnepasningsgaranti, men alle ved jo, at det ikke er realiseret.
Det skal vi ikke grine af her i dag, men være enige om, at nu skal der lægges større pres på kommunerne.
Men det hænger jo også sammen med den kommunale økonomi og de prioriteringer, kommunerne foretager, og de prioriteringer, som staten pålægger kommunerne at foretage, og det er vi meget villige til at se på i forbindelse med debatten om den kommunale økonomi næste år. Statsministeren siger, at det her jo skal ses inden for en samfundsøkonomisk ramme, og at det ikke bare er guld, men også grønne skove.
Vi har altså en meget driftig økonomi, og i den situation må der også være råd til at tilgodese behovet for at udvikle velfærdssamfundet, og så må man også i praksis prioritere børnenes og børnefamiliernes vilkår i den økonomiske politik, og det vil vi opfordre regeringen til.